钦定古今图书集成/方舆汇编/职方典/第1518卷 > 《通志》
## 钦定古今图书集成/方舆汇编/职方典/第1518卷 > 《通志》

直隶耿马宣抚司

与孟定府同川，隔喳哩江而居。孟定居其南，耿马居其北，旧无宣抚。明嘉靖间，木邦兼孟定，以罕庆食其地。庆子们罕弱不振，族舍罕、虔四子皆慓悍，谋配四州，遂附缅，夺其地。万历十一年从缅克木邦，逐罕进忠，破施甸。十一月又勾缅犯姚关，官兵败之于攀枝花。十二年正月，官兵擒虔父子，斩之，奏设宣抚司，以们罕为宣抚。们罕死，弟们罕金护印，屡遣入贡。后木邦思礼屡侵湾甸，镇康恃罕金为声援。天启三年，缅攻孟乃、孟艮，罕金欲杀之。缅移兵将攻金，金不得已，以“银碗大马” 为说。而罕虔第四子罕正居猛，猛恃孟琏为婿，时与罕金相构。

皇清平滇罕闷抾，投诚，题授“宣抚”世职。其地东至威

远，南至孟琏，西至木邦，北至镇康，自司治东二十日至云南省。有三尖山，昔罕虔之党罕老聚众负固于此，官兵平之。又有马养山，风俗与孟定同。